»No nos representan!« (»De repræsenterer ikke os!«). Dette råb lyder altid under demonstrationer i det centrale Madrid, hvor jeg bor.

Oven på den økonomiske og finansielle krises hærgen på Den Iberiske Halvø er det spanske folks tillid til deres nationale ledere faldet til et absolut lavpunkt i de knap 40 år, der er gået, siden demokratiet blev genoprettet efter Franco-diktaturet.



Afmagten er mærkbar. Det samme er den manglende tro på, at demokratiet, dets aktører og dets processer i dag arbejder i almindelige menneskers interesse.

I Danmark er politikerleden efterhånden velbeskrevet. Tilliden til de danske politikere er faldet brat siden 2011, og Danmark er ifølge Eurobarometer det land i EU, hvor den er faldet hurtigst det seneste år.